Valocký, Jozef, poslanec NR SR (2012-10-16):
Vážené kolegyne, kolegovia, ďakujem diskutujúcim, že sa prihlásili do rozpravy v prvom čítaní o tomto zákone. Pán Uhliarik a pán poslanec Novotný, k tým vašim vystúpeniam by som reagoval asi toľko, že neustále sa v týchto vystúpenia opakuje slovo díler, zľavy, sieť lekární, nedávame, keď nebudú zľavy, tak budú pacienti viacej doplácať. Poslanec Novotný hovoril o štatistických číslach, kde by sme taktiež mohli protiargumentovať, že možnože preto jeme menej liekov, pretože sú väčšie doplatky a ľudia nemajú peniaze a jednoducho sú poddimenzovaní tými liekmi. A niektorí, ktorí by mali užívať, neužívajú tie lieky. Čiže aj takáto argumentácia by mohla zaznieť, ak by sme sa držali čísiel. K pánovi poslancovi Uhliarikovi. Pán poslanec, zrušili sme zákaz dílerov, ale aj osobne nepoznám farmaceutickú firmu, ktorá dílerov prepustila. Ak vy áno, tak povedzte ktorá, ja nepoznám takúto firmu, ktorá na základe toho, že díleri nechodia na návštevy zo zákona, prepustila dílerov. Všetci fungujú, všetci chodia a všetci robia to, čo majú robiť. No áno, teraz hovoríme, že otravuje to lekárov. Však ak mu zaklope díler, tomu lekárovi, tak jednoducho sestrička otvorí a povie, pán doktor dílerov neprijíma, a pán doktor má pokoj. Ale pán doktor chce komunikovať, niektorý, teda väčšina lekárov chce komunikovať s dílermi, lebo to nie je len o komunikácii biznisu, ale skutočne je to aj o odbornej komunikácii, i keď pripúšťam, páni poslanci, že je to aj o následnej väčšej preskripcii a podobne. Čo sa týka podujatí, len chcem dovysvetľovať, pretože som lekár a robil som v praxi. A chcem dovysvetľovať aj tuná pánom kolegom, aj pánovi poslancovi Kuffovi, Mičovskému, aby vedeli, že áno, organizovanie odborných podujatí niečo stojí a tieto odborné podujatia platia farmaceutické firmy. Niekedy sama firma, niekedy v spojení. Ale zase je treba povedať, že na jednej strane sa nám to nemusí páčiť a povieme, že to sú peniaze, o ktoré by mohli byť lieky lacnejšie, ale na druhej strane treba povedať, a je tu mnoho kolegov, na týchto kongresoch, či už medzinárodných alebo našich kongresoch, sa zavádzajú postupy, hodnotia sa nové, nové liečebné, dávajú sa skúsenosti tým lekárom. Čiže ja by som sa samozrejme prihováral za to, aby tieto aktivity zostali. A ak tam dávame, pán poslanec Uhliarik a pán poslanec Novotný, ak dávame, že maximálne voľné aktivity do 20 %, tak vieme, o čom hovoríme. To znamená, že tí lekári si aj sadnú, nadväzujú kolegiálne priateľstvá a tak ďalej, len nechceme dopustiť to, aby namiesto prednáškovej činnosti to boli skutočne nejaké športové podujatia a podobne. Ale na druhej strane treba povedať, a mnoho kolegov bude so mnou súhlasiť, že tieto podujatia sú aj potrebné. Netvrdím, môžeme diskutovať o tom, že v akom rozsahu, v akom počte a tak ďalej a tak ďalej. Hovoríme o zľavách, zľavy a sieť lekární spolu súvisia. A súvisia spolu preto, pretože sieť lekární, ktorú vlastní občan A, ktorý nemá ani farmavzdelanie, vlastní niekoľko desiatok lekární, môže dať väčšie zľavy, ako tá lekáreň, ktorá je v obci, ktorá má tisíc obyvateľov alebo dvetisíc obyvateľov, a je potrebná v tej obci pre tých občanov, aby si mohli ísť do tej lekárne zobrať ten liek. Čiže zľavy súvisia úzko so sieťou lekární. Preto neustále momentálne opoziční poslanci a v minulosti koaliční veľmi rýchlo spracovali tento zákon tak, aby tie zľavy mohli poskytovať tieto siete, aby tieto siete fungovali, aby tieto siete mali zelenú na Slovensku. Samozrejme viem, že my tie siete nezlikvidujeme, ale minimálne ideme obmedziť ich rozpínavosť. A ideme ich obmedziť tým, že každá lekáreň musí mať reprezentanta a tak ďalej a tak ďalej, zvyšujeme vek atestácie farmaceutov. To vysvetľujem kolegom, ktorí sa v tom až tak nevyznajú, a vysvetľujem to aj občanom, v čom je vlastne tento problém a prečo títo páni z opozície tak kričia. Pravdou ale je, že za minulej vlády sa zvýšili poplatky. A ak to tak nie je, nech občania nám emailujú, že to tak nie je, a uvidíme, ktorých e-mailov bude viac. Či tých, ktoré budú hovoriť, že sa nám zvýšili poplatky, alebo tých, ktoré budú hovoriť, že sa nám poplatky nezvýšili. Zľavy v lekárňach. Z čoho vlastne je tá zľava? A tu sa prikláňam k pánovi poslancovi Mičovskému, ak dobre vyslovujem priezvisko. Prečo by mal byť ten obchod takým tovarom, ako keby sme boli niekde v herni, alebo boli by sme v Monte Carlo, alebo niečo podobné? Z čoho vlastne tá zľava je? A keď lekárnik môže dať zľavu, no nech zníži cenu lieku z tej svojej marže a nemusí byť zľava žiadna a občania môžu mať lacnejšie lieky. Ak môže tá lekáreň dávať zľavy, to znamená, že má veľké zisky? A tuto je tá podstata, do ktorej my ideme, aby ste vedeli. Tá lekáreň, kde sú siete, môže dávať zľavy, tá nemôže dávať. Nech sa páči, znížte ceny liekov, páni lekárnici, ak sa to dá, ak vám do vychádza z marže! A nemusia sa dávať kartičky, nemusia sa dávať žehličky, nemusia sa dávať body, nemusia sa dávať za to šumivé vitamíny. Na čo, na čo to je potrebné? Lekáreň treba chápať ako zdravotnícke zariadenie. A tento obchod by mal byť regulovaný a mal by byť prísne strážený, pretože liek nie je chleb, ani rožok, ani bicykel. Ďakujem veľmi pekne. (Potlesk.)